xxxxx xx.xx.xxxx nr 1-3/xxx

**Põhjapoolse ja Lõunapoolse katastriüksuste detailplaneeringu algatamine ja keskkonnamõju strateegilise hindamise algatamata jätmine (EELNÕU)**

Elelevi OÜ (registrikood 14272593) esindaja Mark Orav esitas taotluse (reg 27.10.2023 nr 7-2/165-1 ja nr 7-2/165-2) detailplaneeringu algatamiseks Kiini külas katastriüksustel 89901:001:2764 (Lõunapoolse) ja 89901:001:2762 (Põhjapoolse). Ettepaneku tegija soovib rajada päikeseelektrijaama.

Päikeseelektrijaam on oma olemuselt tootmisettevõte (elektrijaam), mis kujutab endast pinnasesse rammitud metallist tugivaiadele lõuna suunas paigaldatavaid päikesepaneele. Paneelid asuvad gruppides/moodulites, mis ühendatakse elektrikaablitega. Päikeseelektrijaam piiratakse aiaga. Detailplaneeringuala suurus on ligikaudu 12,8 ha.

Taotletaval planeeringualal kehtib Pärsti Vallavolikogu 19.04.2006 määrusega nr 13 „Üldplaneeringu kehtestamine“ kehtestatud Pärsti valla üldplaneering (edaspidi ka üldplaneering). Üldplaneeringu kohaselt on taotletava planeeringuala maakasutuse põhikasutusotstarbed peamiselt looduslik haljasmaa ja osaliselt metsamajandusmaa.

Üldplaneeringu kohaselt on detailplaneering koostamine kohustuslik tootmismaa krundi moodustamisel väljaspool kompaktse asustusega territooriumi. Taotletud detailplaneeringu ulatust ja eesmärki arvesse võttes on see kehtiva üldplaneeringuga maa-alale määratud maakasutuse põhikasutusotstarvet muutev, mistõttu on taotletav detailplaneering üldplaneeringut muutev.

Detailplaneeringu koostamise kohustus tuleneb planeerimisseaduse § 125 lg 2, mille kohaselt on detailplaneeringu koostamine nõutav üldplaneeringuga määratud detailplaneeringu koostamise kohustusega alal või juhul. Detailplaneeringut taotletavale planeeringualale varem koostatud ei ole.

Taotluse juurde esitati (reg 4.12.2023 nr 7-2/165-4) keskkonnamõju strateegilise hindamise (edaspidi KSH) eelhinnang, mille on koostanud Liisa Kaasik. KSH eelhinnangu järelduste kohaselt kavandatav päikeseelektrijaama detailplaneering ei too kaasa olulist keskkonnamõju looduskeskkonnale, mis ületaks keskkonnataluvust, ei sea ohtu inimese tervist ja heaolu, kultuuripärandit või vara.

KSH eelhinnangu ja KSH algatata jätmise otsuse kohta küsis Viljandi Vallavalitsus ametkondade käest arvamust.

*(Ametkondade arvamused)*

XXXX (registrikood XXXX) on XX.XX.XXXX allkirjastatud lepinguga nr DP351 (reg-nr 15-1/XXX) võtnud üle detailplaneeringu koostamise tellimise ja finantseerimise kohustuse.

Tulenevalt eeltoodust ja võttes aluseks Eesti territooriumi haldusjaotuse seaduse § 141 lg 41, planeerimisseaduse § 4 lg 1, § 124 lg 10, § 125 lg 2, § 128 lg-d 1 ja 5, keskkonnamõju hindamise ja keskkonnajuhtimissüsteemi seaduse § 35, Pärsti Vallavolikogu 19.04.2006 määruse nr 13 „Üldplaneeringu kehtestamine“ kehtestatud Pärsti üldplaneeringu ning arvestades taotlust Viljandi Vallavolikogu

**o t s u s t a b:**

1. Algatada üldplaneeringut muutva detailplaneeringu koostamine Kiini külas katastriüksustel 89901:001:2764 (Lõunapoolse) ja 89901:001:2762 (Põhjapoolse). Detailplaneeringu ala suurus on ligikaudu 12,8 ha.
2. Anda detailplaneeringu koostamise lähteseisukohad vastavalt käesoleva korralduse lisale 2.
3. Jätta algatamata koostatava detailplaneeringu keskkonnamõju strateegiline hindamine, kuna planeeringuga ei kavandata tegevust, mis keskkonnamõju hindamise ja keskkonnajuhtimissüsteemi seaduse kohaselt on olulise keskkonnamõjuga tegevus.
4. Viljandi Vallavalitsuse planeeringuspetsialistil korraldada planeeringu algatamise teate avaldamine:
   1. ajalehes Sakala 30 päeva jooksul peale korralduse jõustumist;
   2. Ametlikes Teadaannetes 14 päeva jooksul peale korralduse jõustumist;
   3. Viljandi valla veebilehel [www.viljandivald.ee](http://www.viljandivald.ee)
5. Otsus jõustub teatavakstegemisest.

(allkirjastatud digitaalselt)

Mait Allas

vallavolikogu esimees

**Koostaja**: keskkonnaspetsialist Kadi Ann Busch

**Esitaja:** Viljandi Vallavalitsus

**Hääletamine:** poolthäälte enamus